text: Op de wijse: Tantum ergò Sacramentum &c. Ende oock op de wijsen als fol. 24
  1.
  WEl aen, Iesu, wilt bereyden
  In u hert voor my een rust,
  Daer ick noyt en mach uyt scheyden,
  Aij, hier mee mijn yver blust:
  Waerom wilt ghy langher beyden,
  
  Daer ghy kent mijn grooten lust?
  2.
  Roosen hert gaet my een oopen,
  Want u reuck een yder treckt:
  Ont-sluyt eens die schoone knoopen,
  Daer mijn schat light in bedeckt:
  Mijn hert comt tot u gheloopen
  Door u liefde alleen verweckt.
  3.
  Opent u, wilt u uyt-spreyden,
  Als een roose wijt ont-daen:
  Comt in mijn hert u vermeyden,
  Dat ick uwen geur ontfaen:
  
  Haeft u, wilt niet langher beyden,
  'tWachten doet my pijne aen.
  4.
  Voeght u hert midden in 't mijne,
  Van twee herten maeckt nu een:
  Dat ick uws gheheel mach zijne,
  En van amoreusheyt ween;
  Iae van liefde gantsch verdwijne:
  Heer ick bender mee te vreen.
  FINIS.